Arve Kambe (Høyre), 2013-06-21:
Nå er denne fireårsperioden på Stortinget ferdig om bare noen timer, og det er ingen hemmelighet at disse fire årene har vist at de borgerlige partiene er blitt mer og mer sammensveiset, mens de rød-grønne partiene virker trøttere og trøttere og er snart klare for en lang sommerferie. Det tror jeg de trenger. I Høyres alternative reviderte budsjett bruker vi, og fyller noe innhold i, nye ideer og bedre løsninger. Vi tar høyde for det SSB nå rapporterer om, at siden mars i fjor har arbeidsledigheten økt – riktig nok ikke alarmerende – men den stiger. Det er et brudd i den norske linjen i forhold til resten av verden. Vi får stadig henvendelser fra næringslivet om at bankene ikke finansierer nye, lønnsomme prosjekter. Det vil om noen år få konsekvenser for sysselsettingen, for sysselsettingsandelen stiger jo ikke, den synker, i forhold til arbeidsledighetstallene. Vi ser etter åtte år med rød-grønt styre at byråkratiet eser ut. Enten det er i statlige departementer, i tilsyn, hos fylkesmenn eller andre, eser det ut. Tidligere denne måneden har man hatt debatter når det gjelder Jernbaneverket, og man så det i forbindelse med oppslag i forrige uke om 22 000 nye statsansatte – som ikke er lærere, sykepleiere eller veiarbeidere. Vi ser at det er en regjering som rett og slett mangler gjennomføringsevne, evne til å lede hver dag i sine departementer og i sine komiteer. Det er en regjering som styrer med overskrifter og utsagn, og de glemmer at når Stortinget eller regjeringen har vedtatt noe, skal det faktisk gjennomføres. I Høyres alternative reviderte budsjett legger vi inn en storstilt satsing på kunnskap i skolen. 1 750 lærere som i dag står i en rød-grønn kø, er motiverte og har sagt ja til en egenandel for å bli bedre lærere. Kommunene deres sliter med å finansiere det, og statens andel er i dag for lav. Det gjør Høyre noe med for å styrke undervisningen i klasserommene, for Høyre mener det er lærerne som er det viktigste elementet for å få en vellykket undervisning i den norske skolen. I Høyres reviderte budsjett tar vi de første grepene for på sikt å fjerne formuesskatten. Høyre har i denne stortingssesjonen åpnet opp for en alternativ måte å tenke formuesskatt på, nemlig å halvere satsen og innføre et minstefradrag som er 20–25 mill. kr større. Det er en modell for næringsutvikling som bedre matcher den utviklingen som vi ser nå, med økende arbeidsledighet – eventuelt ikke redusert arbeidsledighet – samtidig som næringslivet trenger mer egenkapital. Sammen med de fleste borgerlige partiene starter vi også jobben med å fjerne arveavgiften. For Høyres del gjør vi det nå ved å fjerne trinn 1 og halvere satsene i trinn 2. Av en eller annen grunn: I den tiltakspakken som regjeringen har for næringslivet, som angivelig haster, var det noe om at avskrivningsreglene i saldogruppe d – tror jeg det var – skulle gjelde fra 1. januar 2014. I Høyres alternative budsjett har dette vært effektuert allerede et halvt år før. Nå gjentar vi at det skal gjelde fra 1. juli 2013. Vi har mange saker å jobbe med. De borgerlige partiene har funnet sammen i svært mange merknader og bevilgningsforslag i betydelig større grad enn de rød-grønne gjorde på samme tidspunkt for åtte år siden. Det er ganske motiverende for dem av oss som representerer Høyre, Fremskrittspartiet, Kristelig Folkeparti og Venstre. For egen del må jeg også si at det er kjekt å være med på å bidra til at Høyres nettolønnsmodell nå er nesten identisk med de rød-grønnes. Der er det kun en differanse på 74 mill. kr. Mens de rød-grønne i revidert budsjett legger inn 1,6 mrd. kr, legger Høyre inn ca. 1 520 mrd. kr. Det er jeg personlig glad for, og det tror jeg veldig mange nå er glade for.